SC ตั้งเป้ารายได้ปีนี้แตะ 1.48 หมื่นลบ.ลุยเปิด 17 โครงการใหม่
SC ตั้งเป้ารายได้ปีนี้แตะ 1.48 หมื่นลบ.ลุยเปิด 17 โครงการใหม่ 2.7 หมื่นลบ. มองตลาดอสังหาฯ ปี 60 โตเกิน 5%
23 ม.ค. 2560

นายณัฐพงศ์ คุณากรวงศ์ ประธานเจ้าหน้าที่บริหาร บริษัทเอสซี แอสเสท คอร์ปอเรชั่น จำกัด (มหาชน) หรือ SC เปิดเผยว่า ในปี 60 บริษัทมีเป้าหมายรายได้ 1.48 หมื่นล้านบาท และยอดขาย 1.6 หมื่นล้านบาท เติบโต 38% พร้อมแผนเปิดโครงการใหม่ 17 โครงการ มูลค่าโครงการรวม 2.7 หมื่นล้านบาท
ทั้งนี้ ในครึ่งปีแรกเปิด 6 โครงการใหม่ มูลค่ารวม 1.4 หมื่นล้านบาท แบ่งเป็นบ้านเดี่ยว 4 โครงการ และ คอนโดมิเนียม 2 โครงการ ส่วนครึ่งปีหลังเปิด 11 โครงการ เป็นโครงการแนวราบ มูลค่ารวม 1.3 หมื่นล้านบาท ในส่วนอาคารสำนักงานแห่งใหม่ SC Tower ที่ได้รับความสำเร็จ ปัจจุบันมียอดจองครบ 100 % เรียบร้อยแล้ว และพร้อมเปิดดำเนินการในปลายไตรมาส 1/60
โดยปัจจัยสำคัญที่ต้องจับตาในปีนี้ คือ หนี้ครัวเรือนเติบโตในอัตราที่ชะลอตัวลงมาก แต่ยังมีสัดส่วนต่อ GDP ที่สูงอยู่ และ อัตราการปฏิเสธให้สินเชื่อจากธนาคาร (bank rejection) และ housing NPL ยังอยู่ในช่วงขาขึ้น ทั้ง 2 เรื่องเป็นความท้าทายต่อการเติบโตของธุรกิจอสังหาฯ ในปีนี้ อย่างไรก็ตามคาดการณ์ตลาดอสังหาริมทรัพย์ปีนี้จะเติบโตมากกว่า 5% ด้วย GDP ของไทยยังเติบโตมากกว่า 3% และกำลังซื้อของกลุ่มที่อยู่อาศัยราคา 3 ล้านบาทขึ้นไปยังมีความแข็งแรง
นอกจากนี้บริษัทยังวางแผนยุทธศาสตร์เชิงรุก สำหรับการเติบโตอย่างยั่งยืนในยุค 4.0 ยุคแห่ง Connectivity ที่โลกเชื่อมต่อกันทั้งหมดด้วยระบบดิจิตอล เรามีแผนการเติบโตต่อเนื่อง 3 ปี โดยตั้งเป้าหมายในปี 62 ทำรายได้เกิน 2 หมื่นล้านบาท
 